**K. Dumpis: “Eiropas čempionātā mēs neko netaupīsim.”**

Trešdien “Inchcape Motors Latvia” BMW salonā aizvadīta 49. FIL Eiropas čempionāta un 9. Viessmann Pasaules kausa posma preses konference. Sacensības nedēļas nogalē, 27. un 28. janvārī, norisināsies bobsleja un kamaniņu trasē “Sigulda”.

49. FIL Eiropas čempionātā izlase startēs gandrīz pilnā sastāvā: Andris Šics/Juris Šics, Oskars Gudramovičs/Pēteris Kalniņš, Kristens Putins/Imants Marcinkēvičs, Elīza Cauce, Ulla Zirne, Kendija Aparjode, Kristers Aparjods, Inārs Kivlenieks, Artūrs Dārznieks, Kristaps Mauriņš. Riks Kristens Rozītis decembrī gūtās traumas dēļ Eiropas čempionātā, kā arī Olimpiskajās spēlēs nestartēs.

Latvijas Kamaniņu sporta federācijas (LKSF) prezidents Atis Strenga konferences sākumā atzina, ka Eiropas čempionāts latviešiem ir vienas no svarīgākajām šajā sezonā ne tikai tādēļ, ka jau pēc divām nedēļām sāksies XXIII Ziemas Olimpiskās spēles, bet arī Latvijas simtgades un LKSF 50 gadu jubilejas dēļ: “***Šīs sacensības būs skaists akcents svinībām, jo gan sportisti mēģinās parādīt labāko, gan arī visu nedēļas nogali ir plānota interesanta un plaša pasākumu programma trasē. Protams, domās gan visi jau esam Phjončhanā***.” Prezidents arī pateicās visiem atbalstītājiem, kuri ir kopā ar federāciju ne tikai sacensību organizēšanā, bet visas sezonas garumā.

Latvijas Nacionālās kamaniņu sporta izlases galvenais treneris Kaspars Dumpis neslēpa, ka sezonas sākums neizdevās tāds, kā plānots, taču šobrīd tiek strādāts pie tā, lai Olimpiskajās spēlēs izlase būtu konkurētspējīga: “***Jebkurš no sportistiem var ierintoties TOP6 vai TOP10. Eiropas čempionātā mēs neko netaupīsim, iesim uz visu, nekāda bremzēšana nenotiks. Arī neviens no ārzemju sportistiem netaupīsies. Ir, protams, savas nianses, katrs vēl mēģinās tehnikā kaut ko pielāgot, un tas notiks arī Olimpisko spēļu laikā***.”

Preses konferencē atbalstu sportistiem un LKSF pauda arī Izglītības un zinātnes ministrijas valsts sekretāra vietnieks, Sporta departamenta direktors Edgars Severs: “***Liels paldies federācijas vadībai un visiem iesaistītajiem, kuri strādā, lai viss būtu visaugstākajā līmenī. Neskatoties uz laikapstākļiem, es ticu, ka trase Siguldā būs izcilā līmenī. Novēlu sportistiem veiksmi, taču kaut ko nedaudz pietaupīt arī Olimpiskajām spēlēm. Gan es, gan visi citi turēs īkšķus.***” E. Severs arī uzsvēra to, cik sena ir federācijas vēsture, ir olimpiskie medaļnieki, kā arī pārējā komanda ir perspektīva: “***Prieks, ka arī iepriekšējie sportisti paliek sportā, piemēram, Mārtiņš Rubenis. Domāju, ka piramīda ir izveidota stabila un ir pamatotas cerības uz konkurētspējīgiem sportistiem arī nākotnē***.”

LKSF jau trešo gadu sadarbojas ar “Inchcape Motors Latvia” BMW grupu, kā vadītājs Ivars Norvelis arī novēlēja veiksmi sportistiem gan Eiropas čempionātā, gan Olimpiskajās spēlēs.

“Lattelecom” valdes loceklis un galvenais tehnoloģiju direktors Uldis Tatarčuks visus aicina nedēļas nogalē doties uz Siguldu, tomēr atgādina, ka abas sacensību dienas būs iespējams vērot tiešraidē kanālā “Best4Sport TV”. Starp sacensību braucieniem skatītājiem būs iespēja ielūkoties kamaniņu sagatavošanas procesā, kā arī dzirdēt intervijas ar īpašajiem viesiem.

**Sacensību programma**:

**Sestdiena, 27. janvāris**:

9:40 – divvietīgās ekipāžas, 1. brauciens

11:00 – divvietīgās ekipāžas, 2. brauciens

12:20 – sievietes, 1. brauciens

13:40 – sievietes, 2. brauciens

**Svētdiena, 28. janvāris**:

9:15 – vīrieši, 1. brauciens

10:50 – vīrieši, 2. brauciens

12:20 – sprinta sacensības divvietīgajām ekipāžām

12:55 – sprinta sacensības sievietēm

13:40 – sprinta sacensības vīriešiem

14:50 – komandu stafete